
Aneksija (II). Išsivadavimas
LSDP aneksija buvo ilgai ruoštas ir gerai suplanuotas žingsnis. Suprantama kitu lygmeniu, bet visgi daug kuo primenantis Lietuvos aneksiją 1940 metais. Net LSDP jungimasis su LDDP, kaip ir Lietuvos jungimasis prie TSRS, buvo vykdomi „savo noru“. „Saulės nešėjų“ taip pat pakako. LSDP istorija jau perrašyta. Septintaisiais aneksijos metais Algirdas Brazauskas pavadintas ne šiaip socialdemokratu. Jam palankūs žurnalistai ir apžvalgininkai suteikė  socialdemokratų patriarcho titulą. Taip sutrypiamas ir paniekinamas socialdemokratijos puoselėtojo Stepono Kairio vardas ir šviesus jo bendražygių atminimas. Tačiau svarbiausia, kad kaip okupuotoje Lietuvoje vyko išsivaduojamasis disidentinis judėjimas, taip ir aneksavus socialdemokratų partiją, socialdemokratinis disidentinis judėjimas vyko ir tebevyksta, įgaudamas vis stipresnes išraiškos formas.

Ilgą laiką tik viena Socialdemokratų sąjunga įrodinėjo, kad LDDP nebuvo, nėra ir neturi jokios galimybės tapti socialdemokratine partija. Net ir aneksavusi LSDP. Būtent nesitaikstydami ir besipriešindami gręsiančiai aneksijai, dabartinės LSDS nariai buvo priversti emigruoti iš Socialdemokratų partijos. Emigruoti, kad bent kiek galėtų skleisti socialdemokratines idėjas. Šiandien jau ne vienas žurnalistas ar politologas pats įsitikino ir įtikinėja kitus, kad nomenklatūrinė pokomunistinė partija niekados nebuvo ir nebus socialdemokratine. Toks suvokimas vis labiau stiprėja ir dalies aneksuotosios LSDP narių tarpe. Tai suteikia galimybę LSDS rezultatyviau kovoti už socialdemokratiją Lietuvoje.

Aneksuotojo gi potencialas pamažu silpsta. Šešis metus triukšmingai minėję sausio dvidešimt septintąją šiemet LDDP-LSDP neišleido nė garso. Prisiminkim, kaip dažniausiai elgiasi okupantai, kuomet jaučia, kad teks trauktis. Šventės jau neberūpi. Belieka vienas interesas: kuo labiau nuniokoti okupuotą kraštą ir besitraukiant dar prisiplėšti turto. Ar ne panašiai pastaruoju metu elgiasi valdantieji? Leo Lt – tipiškiausias to pavyzdys. Ir mąstoma tipiškai: jei jau neteks valdyti, tai bent pasiseks pasirūpinti sočiu gyvenimu. Aišku, socialdemokratų vardo sąskaita.

